***З А П И С Н И К***

***од дваесет и првата седница на Советот на Општина Богданци,***

***одржана на 27.08.2014 година во салата на Советот на општина Богданци со почеток во 19.30 часот***

Седницата ја отвори и со неа раководеше Блаже Шапов, Претседател на Советот на општина Богданци.

Од вкупно 11 (единаесет) советници, на седницата беа присутни сите 11 (единаесет) члена на Советот на општина Богданци, и тоа: Блаже Шапов - претседател, Ристо Киров, Ристо Енџекчев, Никола Стратров, Риса Бејкова, Борис Ванчев, Сузана Мандалова, Стојан Воданов, Кристијан Тодоров, Катерина Чрчева и Душко Енџекчев.

На седницата исто така беше присутна и Емилија Паункова од општинската администрација.

За записничар на седницата беше одредена Венера Зелева од општинската администрација.

Претседателот на Советот констатираше дека има кворум за работа и дека Советот може полноправно да одлучува и најпрво отвори расправа по записникот од дваесеттата седница.

За збор се јави Риса Бејкова која рече дека во излагањата по точка 3 од дневниот ред, не била опфатена нејзината дискусија и побара истата да се вметне во записникот.

Бидејќи никој не се јави за збор, се премина на изјаснување по записникот со дополнувањето од Риса Бејкова. Записникот од дваесеттата седница се усвои со 7 (седум) гласа „За“, 3 (три) гласа „Воздржан“ (Катерина Чрчева, Стојан Воданов и Душко Енџекчев), а советникот Кристијан Тодоров не се изјасни по записникот.

Потоа се премина на работа и Претседателот за работа на оваа седница го предложи следниот

# ДНЕВЕН РЕД

1. **Предлог-Одлука за пренесување на правото на користење на основно средство (главен потисен цевковод);**
2. **Предлог-Одлука за пренесување на правото на користење на основно средство (ровокопач);**
3. **Предлог-Одлука за подигање на спомен-обележје на прогонуваните, судените, затвораните, убиените и упокоените за идеите на самобитноста на македонскиот народ и неговата државност од 1944 до 1991 година;**
4. **Предлог-Одлука за донесување на урбанистичко планска документација заради усогласување на намените на ДУП Богданци со бесправно изградени објекти (КП 10421);**
5. **Предлог-Одлука за донесување на урбанистичко планска документација и вклопување на бесправниот објект во истата (КП 239/1);**
6. **Предлог-Одлука за донесување на урбанистичко планска документација и вклопување на бесправниот објект во истата (КП 230 и 234);**
7. **Предлог-Одлука за донесување на урбанистичко планска документација и вклопување на бесправниот објект во истата (КП 1538);**
8. **Предлог-Одлука за донесување на урбанистичко планска документација со која ќе се изврши промена на трасата на сообраќајната инфраструктура (КП бр.10279/1);**
9. **Предлог-Одлука за донесување на урбанистичко планска документација заради усогласување на намените од ДУП Богданци со бесправно изградени објекти (КП бр.10451/1);**
10. **Предлог-Одлука за донесување на урбанистичко планска документација и вклопување на бесправниот објект во истата (КП бр.11768);**
11. **Предлог-Одлука за донесување на урбанистичко планска документација и вклопување на бесправниот објект во истата (КП бр.2795);**
12. **Предлог-Програма за дополнување на Програмата за изработување на урбанистички планови во Општина Богданци за 2014 година;**
13. **Советнички прашања.**

Претседателот на Советот отвори расправа по предложениот дневен ред.

Бидејќи никој не се јави за збор, Претседателот го стави на усвојување предложениот дневен ред.

Дневниот ред се усвои со 11 (единаесет) гласа „За“.

Потоа се премина на работа по усвоениот Дневен ред.

1. ***Точка 1. Предлог-Одлука за пренесување на правото на користење на основно средство (главен потисен цевковод)***

Претседателот отвори дискусија по предложената одлука.

За збор се јави Борис Ванчев кој рече дека вака неможе да продолжи работата на Советот, бидејќи се знае дека мнозинството на Советот е од една политичка опција, а Градоначалникот од друга и нема соработка помеѓу истите. Градоначалникот владее самоволно без соработка на Советот на општината и додека не се промени состојбата и не се најде соработка помеѓу двата органа, членовите на Сојузот на иднината ќе ја бојкотираат работата на Советот, односно ќе ја напуштат денешната седница, а за во иднина ќе видат како дејствуваат.

Седницата на Советот се прекина бидејќи членовите на Советот (Блаже Шапов, Борис Ванчев, Ристо Киров, Риса Бејкова, Сузана Мандалова и Никола Стратров) ја напуштија седницата, а со тоа немеше кворум за понатамошна работа.

**Бр. 07-1932/1**

**27.08.2014 год. Претседател**

**Богданци на Советот на општина Богданци**

**Блаже Шапов**